作者：无名氏
词牌/韵律：选冠子

paragraphs: 憔悴江山，凄凉古道，寒日澹烟残雪。
行人立马，手折江梅，红萼素英初发。
月下瑶台，弄玉飞琼，不老年年春色。
被东君、唤遣娆红，高韵且饶清白。
因动感、野水溪桥，竹篱茅舍，何似玉堂金阙。
天教占了，第一枝春，何处不宜风月。
休问庾岭止渴，金鼎调羹，有谁如得。
傲冰霜、雅态清香，花里自称三绝。